# Dronning Sonjas barndomshjem til Maihaugen

Av Else Braut og Kjell Marius Mathisen

**Dronningens barndomshjem er gjenreist på Maihaugen. Dette blir 1930-tallshuset i boligfeltet på museet. Samtidig forteller huset en viktig del av norsk etterkrigshistorie.**

I oktober 2016 kom flere lastebiler med «bred last» fra Oslo til Maihaugen. Transporten inneholdt til sammen sju seksjoner av en stor enebolig i Tuengen allé 1B, Dronning Sonjas barndomshjem. Huset er nå omstendelig restaurert og åpnet som museets enebolig fra 1930-tallet.

**Arkitekt Ernst Motzfeldt**

Huset ble tegnet av arkitekt Ernst Motzfeldt i 1934. Tegningene fra byggemeldingene har Akers bygningskontrolls stempel fra september 1934, og har tittelen: «Enebolig for disponent Haraldsen, Vinderen». Huset har tydelig funkis-preg, med helvalmet tak, liggende vestlandspanel, vinduer trukket ut mot hushjørnene og terrasser og altaner med stålrekkverk som understreker den horisontale linjeføringen i fasadene.

Dette området på Vinderen utenfor Oslo ble bygget ut tidlig på 1930-tallet, og på denne tiden tegnet Ernst Motzfeldt (1903-1981) mange eneboliger og leiegårder i Oslo, enten alene eller i kompaniskap med andre arkitekter. Bygningene han tegnet kjennetegnes av enkel, funksjonalistisk formgivning.

Motzfeldt fikk sin eksamen fra arkitektavdelingen ved NTH i Trondheim i 1926. Huset i Tuengen allé 1B tegnet han åtte år etter han var ferdig utdannet. Takformen på huset og de horisontale linjene i fasadene kan minne om boligarkitekturen til Frank Lloyd Wright, en av de fremste amerikanske arkitektene tidlig på 1900-tallet. Kanskje det var en av Motzfeldts inspirasjonskilder?

**Modernisme og funkis**

Omkring 1930 skjedde det en liten arkitektonisk revolusjon. Modernismen kom til Norge inspirert av internasjonale tendenser. Gjennom tidsskrifter og studiereiser hadde arkitektene god oversikt over hva som skjedde i andre land. På engelsk ble den nye stilen kalt «international style», og i Skandinavia fikk den navnet funksjonalisme. Den ble raskt populær og fikk kallenavnet «funkis». Restaurant Skansen ved Akershus festning fra 1927, tegnet av arkitekt Lars Thalian Backer (1892–1930), regnes som den første funksjonalistiske bygningen i Norge. De andre arkitektene i Oslo fulgte raskt etter, og allerede midt på 1930-tallet tegnet og bygget byggmestere over hele landet funkishus.

Funkisområdet på Vinderen er nå i endring. De store trevillaene fra 1930-tallet rives, og eplehagene fortettes med små blokker med leiligheter. Samme skjebne fikk Dronningens barndomshjem, men det vil nå bli bevart på Maihaugen.

**En viktig del av historien om det moderne Norge**

Dagny f. Ulrichsen (1898 – 1994) og Karl August Haraldsen (1889 – 1959) giftet seg i 1920, bryllupsbilde henger i oval ramme i stua. Karl August Haraldsen var disponent, Dagny Haraldsen var hjemmearbeidende. I 1935 flytter de inn i huset med de tre barna Haakon f. 1921, Gry f. 1924 og Karl Herman f. 1929. Sonja ble født i 1937 og var 16 og 13 år yngre enn sine eldre søsken. Året før, i 1936, døde Karl Herman i en tragisk båtulykke i Oslofjorden. Sonja Haraldsen bodde i Tuengen allé 1B fra hun ble født i 1937, gjennom hele oppveksten, og fram til hun giftet seg og ble Norges kronprinsesse, kun avbrutt av kortere utenlandsopphold. Hun møtte kronprinsen allerede i 1959, men de måtte vente lenge på kong Olavs tillatelse til å gifte seg. I denne tiden var Tuengen allé 1B, hjemme hos Sonjas mor, et av få steder hvor paret kunne møtes.

Tillatelsen til ekteskapet kom omsider. Forlovelsen ble kunngjort i mars 1968 med påfølgende bryllup i august. Kronprins Harald var den første Europeiske tronarving som giftet seg borgerlig. Historien om forlovelsen er derfor også en historie om Norge og Europa i endring. Denne historien ønsker vi å fortelle i huset som nå kommer på plass i boligfeltet på Maihaugen. På et bilde fra 1968, ser vi kronprins Harald og den kommende kronprinsesse Sonja gå ned trappa fra inngangsdøra til Tuengen allé 1B. Fra 29. august 2018 vil museet ønske gjestene velkommen inn den samme døra. I år er det første etasje med stuer og kjøkken som er ferdigstilt, mens andre etasje og kjeller vil bli satt i stand de påfølgende år.

**Restaurering av hus og interiører**

Tuengen allé 1B fikk to tilbygg sist på 1980-tallet, og innvendig ble det gjort en rekke oppgraderinger. På museet har huset blitt restaurert tilbake til 1960-tallssituasjonen. De to nye tilbyggene ble fjernet før transporten til Lillehammer. De fleste av vinduene og de finerte dørene fra 1930-tallet måtte rekonstrueres. En del flater, som gulv, himlinger og paneler var intakt, mens andre flater er rekonstruert ved hjelp av god fotodokumentasjon og bygningsarkeologi. Jon Brænne har gjort fargeundersøkelsene som restaureringen av interiørene bygger på. Heldig vis var det mulig å finne rester av så godt som alle originale flater bevart under nyere lag med plater og tapeter.

Omkring 1960 ble det montert tapet fra Biri i dronning Sonjas barndomshjem. Det karakteristiske tapetet, som i år fyller 80 år, var svært populært på 1950- og 60-tallet. Det er å finne i finstuer landet over, og i offentlige bygg, fra Oslo rådhus til FN-bygningen i New York. På Maihaugen er stuene restaurert med kopier av de gamle tapetene. Biri-tapetet av halm var et populært innslag i finstuer landet over, men de laget også rene tekstiltapet. Ofte fikk en stue i huset halmtapet, mens en annen stue fikk tekstilvarianten. Dette ser vi også i Tuengen allé 1B. Storstua fikk et gyllent tekstiltapet i lin og bomull, mens spisestua fikk det klassiske halmtapetet. Etter oppgraderingene av huset på 1980-tallet ble Biri-tapetene fjernet. De to typene tapet har blitt rekonstruert på Biri i regi av Ingeborg Semb, som driver produksjonen i dag.

**Rekonstruksjon av interiører**

Vi har god fotodokumentasjon av stuene slik de var møblert på 1960-tallet, både private foto og offisielle foto tatt i hjemmet i forbindelse med forlovelsen mellom Sonja og kronprinsen. I tillegg til samtaler med familiemedlemmer som har bodd eller vært på besøk i huset, danner dette utgangspunktet for møbleringen slik den fremstår på museet.

**Entréen**

Entréen er malt slik den var på 1950-tallet. Her henger et speil med blyglassinnfatning og en speilhylle som var der da. Fra entréen er det dører til kjøkken, kjeller og hallen.

**Hallen (Hålen)**

Blyglassvinduene er produsert hos glassmester Gustav Adolf Larsen i Oslo. De er malt av glassmaler Borgar Hauglid. Han har også malt flere glassdekorasjoner til norske kirker. Se mer om dette i stua.

I hallen er et innebygd garderobeskap. Benken og det lille innebygde skapet ved trappa har vært der siden huset var nytt. På veggen henger et maleri av et hollandsk landskap. De to stolene har stått i hallen sammen Erik Pløens keramikk-fat som stod på et lite avlangt bord.

Fra hallen går trappa opp til andre etasje der det er 6 soverom, bad og toalett. 2 etasje åpner for publikum sommeren 2019.

**Dagligstua**

Innerst i dagligstuen er en stor peis. Den ble bygget samtidig med huset og er dekorert av **Albert Jærn** (1893–1949). Jærn var grafiker, tegner og bokkunstner. Særlig er han kjent for sine ex-libris tegninger; tegnede bokeiermerker. Jærn illustrerte også flere bøker, bl.a. Sigrid Undsets *Kristin Lavransdatter* (1925-utgaven) og Gabriel Scotts *Kilden* (1924) Han gikk flere år i malerlære før han begynte på Statens Håndverks og Kunstindustriskole. Illustrasjonene hans var ornamentale, stilistiske og fantasifulle, ofte med grotesk humor. Peisen er fra 1935, da huset var nytt. Den er signert med A og et jærtegn. Dekormalingen har overlevd både oppussinger av stuene og flytteprosessen, og står intakt på peiskappa slik den gjorde da huset var nytt.

*Blyglassvinduene*

Blyglassvinduene i stua og hallen er laget av **glassmester Gustav Adolf Larsen** (1885 – 1951) i Oslo. Han begynte tidlig i lære hos en onkel og kjøpte bare 19 år gammel virksomheten til en glassmester som emigrerte til Amerika. Han var spesielt interessert i kunstglassverk, og siden ingen drev med dette i Norge tidlig på 1900-tallet tok han inn mestere fra Danmark og Tyskland (1913). Han ble etter hvert selv mester i glassmesterfaget og hadde mange dyktige fagmenn knyttet til virksomheten. Fikk flere store oppdrag for kirker (Trefoldighetskirken og Fagerborg kirke i Oslo) og forretningsbygg o.l.

Glassmaleriene i vinduene er det **glassmaler Borgar Hauglid** (1901 – 1982) som har utført. Han var en dyktig håndverker med stor materialkunnskap. Fra 1952 underviste han i en nyopprettet glass-klasse på Statens Håndverks- og Kunstindustriskole i Oslo. Hauglid har laget en rekke glassvinduer og dekorasjoner til norske kirker. Skedsmo kirke, St. Joseph-instituttets kirke Oslo og utsmykninger til kirkene i Svolvær, Bodø, Stavern, Vestby og Oslo domkirke. Han utviklet særlig grisaille-teknikken. Han har også utført Per Kroghs store kombinasjon av mur og farget glass til Universitetet i Oslo, Blindern.

Vinduene er signert både av glassmester og glassmaler

Den kraftige mørke bokhylla i eik som stod ved peisen er tilbake i huset, fylt med bøker som en gang ble lest i Tuengen allé 1B. I dagligstua var det to salonger. En buet blå sofa og sennepsgule stoler dannet sammen med et rundt bord den innerste salongen ved peisen. Disse møblene er gått tapt, men tilsvarende er skaffet til veie. En litt lettere salong, bestående av sofa, to stoler og et bord, alle i ny-rokokkostil, var plassert ved hjørnevinduene. Hele salongen var tatt vare på og er nå på plass i huset sammen med stålampen og settbordene.

Flygelet og skrivebordet kommer også fra Tuengen allé. Sonjas eldre bror, Håkon, var opptatt av jazzmusikk. Han hadde et eget band og dronningen har fortalt at hun som liten ofte stod ved døren og lyttet mens de spilte. Flygelet Håkon spilte på er på plass i huset sammen med notestativet og notehefter. Innimellom fylles også stuene på museet med jazzmusikk. På flygelet står det fotografier av familiemedlemmer. Fra radio-skapet kan det også spilles jazzmusikk (av og på-knapp på baksiden). Utvalget av melodier er gjort av familien. Denne typen musikk spiltes ofte i hjemmet.

**Spisestua**

I spisestua står et stort møblement i eik. Det består av to skjenker, et uttrekkbart bord og 12 stoler med skinntrekk. Møblementet stod i spisestua så lenge det var i familien. Maihaugen har fått overta hele møblementet. Det er nå restaurert og tilbake på plass i huset. Det samme er et lite trillebord i glass som også stod i spisestua. Sølvpokaler vunnet i konkurranser, lysestaker, stettefat og skåler står fremme på skjenkene.

Familien Haraldsen var interessert i kunst. På veggene var det malerier og trykk av blant andre Arne Kavli, Hans Gude, Amaldus Nielsen, Fritz Thaulow, Holmboe, Sigurd Danifer og Dørnberg. Maleriene som er i huset i dag er kopier/reproduksjoner av maleriene som hang der opprinnelig. Familien har velvilligst latt oss avfotografere alle bildene fra hjemmet og malerikonservator på Maihaugen har sørget for tidsriktig innramming.

Den opprinnelige eikeparketten i huset er slipt og lakket. På gulvene ligger persiske tepper. Flere kommer fra hjemmet og er gitt til museet.

På 1960-tallet var de lyse gardiner i stuene. Disse er ikke bevart, men ved å studere forskjellige fotografier har det vært mulig å sy nye som er tilsvarende som de engang var. Stuevinduene hadde flere lag gardiner, solgardiner som kunne trekkes for å skygge mot sola, stårs/stores med volanger og sidegardiner som gikk til gulvet. Lamper, mindre møbler og pyntegjenstander er dels originaler fra huset og dels tilsvarende som er innkjøpt av museet.

**Kulturminner på flyttefot**

Oppland har over 600 freda bygninger, er et av fylkene i landet med flest freda hus. I tillegg har Oppland flere store friluftsmuseer med nesten like mange antikvariske bygninger. Museumshusene utgjør en viktig del av den verna bygningsmassen. Innen kulturminnevernet har ikke husflytting hatt noen høy stjerne. Men, står friluftsmuseene i konkurranse med andre vernestrategier, eller representerer de et fruktbart alternativ til bevaring på stedet?

Når en bygning flyttes til museum, er bevaring på stedet sjelden et aktuelt alternativ. Husene er som regel allerede vedtatt revet, og flytting er eneste alternativ for bevaring. Dette var også tilfellet for Tuengen allé 1B. Gjennom planprosesser og gjeldende fortettingsstrategi er området ved Vinderen stasjon avsatt til et område som transformeres fra villastrøk til blokkbebyggelse. Vernehensynet til villaområdet fra 1900-tallet har i planprosessen tapt til fordel for utbyggingsinteressene.

Den primære funksjonen til husene på et friluftsmuseum er å formidle historie. Det viktigste blir derfor at de er representative og har et godt formidlingspotensiale. Det er likevel interessant å se på friluftsmuseene i et bevaringsperspektiv. I hvilken grad vil vi om 50 år finne eneboliger og gardsmiljø fra 1900-tallet bevart i sin opprinnelige utforming? Trolig vil nesten alt være modernisert i flere omganger, revet eller ombygd til det ugjenkjennelige. Et nytt bolighus blir i løpet av en generasjon umoderne og modent for standardhevning. I raskt tempo pusser vi opp og bygger om for å tilpasse huset våre egne behov, gjerne i tråd med nye moter på innredningsfronten. Lite av vår anonyme bygningskultur fra nær fortid kan prioriteres til formelt vern. De nyere husene på museum vil derfor om noen få tiår representere sjeldne tidsbilder.

Kilder:

Indal, Trond Martinus: Ernst Motzfeldt.
<https://nkl.snl.no/Ernst_Motzfeldt>

NRK dokumentar: Konge og dronning i 25 år (Episode 1 av 7).
<https://tv.nrk.no/serie/konge-og-dronning-i-25-aar>